CELEX: 52009XG1212(03)
Language: fi
Date: 2009-12-01 00:00:00
Title: Neuvoston päätelmät, annettu 1 päivänä joulukuuta 2009 , turvallinen ja tehokas terveydenhuolto sähköisten terveyspalvelujen (eHealth) avulla

12.12.2009   
            
            
               FI
            
            
               Euroopan unionin virallinen lehti
            
            
               C 302/12
            
         Neuvoston päätelmät, annettu 1 päivänä joulukuuta 2009, turvallinen ja tehokas terveydenhuolto sähköisten terveyspalvelujen (eHealth) avulla
   2009/C 302/06
   EUROOPAN UNIONIN NEUVOSTO,
   
               1.
            
            
               MUISTUTTAA, että perustamissopimuksen 152 artiklassa määrätään, että kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu ja että yhteisö edistää jäsenvaltioiden välistä yhteistyötä tässä artiklassa tarkoitetuilla aloilla sekä tarvittaessa tukee niiden toimintaa. Kaikessa yhteisön tasolla tapahtuvassa toiminnassa otetaan täysimääräisesti huomioon jäsenvaltioiden velvollisuus järjestää ja tarjota terveydenhuoltoa.
            
         
               2.
            
            
               PALAUTTAA MIELIIN, että yksi yhteisön terveysstrategian (2008–2013) (1) tavoitteista on dynaamisten terveydenhuoltojärjestelmien ja uusien teknologioiden tukeminen samalla kun todetaan, että uusilla teknologioilla voidaan parantaa sairauksien ehkäisyä, diagnosointia ja hoitoa, helpottaa potilasturvallisuutta ja parantaa terveysjärjestelmien koordinointia, resurssien käyttöä ja kestävyyttä.
            
         
               3.
            
            
               MUISTUTTAA, että Euroopan unionin jäsenvaltioiden edustajat antoivat Prahassa vuonna 2009 järjestetyssä eHealth-ministerikonferenssissa julkilausuman (20. helmikuuta 2009) (2), jossa tunnustetaan sähköisten terveyspalvelujen hyöty turvallisemmalle ja tehokkaammalle terveydenhuoltoalalle ja kehotetaan toimintaan eHealth-alueen luomiseksi Euroopan kansalaisille sekä käynnistetään koordinoidun toiminnan ja hallinnoinnin prosessi sähköisten terveyspalvelujen alalla.
            
         
               4.
            
            
               PALAUTTAA MIELIIN sähköisiin terveyspalveluihin liittyvät Euroopan unionin aloitteet, joihin kuuluvat:
               
                           a)
                        
                        
                           eHealth – parempaa terveydenhuoltoa Euroopan kansalaisille: Eurooppalaista sähköisen terveydenhuollon aluetta koskeva toimintasuunnitelma (3);
                        
                     
                           b)
                        
                        
                           27. toukokuuta 2004 hyväksytyt neuvoston päätelmät sähköisistä terveyspalveluista (4);
                        
                     
                           c)
                        
                        
                           komission tiedonanto aloitteesta edelläkävijämarkkinoiden luomiseksi Eurooppaan (5); tiedonannossa pidetään erityisen tärkeänä markkinoiden hajanaisuuteen liittyvien esteiden poistamista sekä eHealth-järjestelmien puutteellisen yhteentoimivuuden korjaamista, jotta markkinoiden kehittämistä voitaisiin vauhdittaa;
                        
                     
                           d)
                        
                        
                           komission suositus sähköisten terveyskertomusjärjestelmien rajat ylittävästä yhteentoimivuudesta (6);
                        
                     
                           e)
                        
                        
                           komission tiedonanto potilaita, terveydenhuoltojärjestelmiä ja taloutta hyödyttävästä etälääketieteestä (7).
                        
                     
         
               5.
            
            
               PITÄÄ MYÖNTEISENÄ useiden jäsenvaltioiden välistä viimeaikaista yhteistyötä;
               
                           a)
                        
                        
                           laajan mittakaavan pilottihankkeessa epSOS (8), jolla pyritään kehittämään sähköisten terveyskertomusjärjestelmien yhteenvetojen ja sähköisten lääkemääräysten rajat ylittävää yhteentoimivuutta, sekä aihekohtaisessa verkostossa Calliope (9), jonka tarkoituksena on suuntaviivojen laatiminen sähköisten terveyspalvelujen yhteentoimivuudelle Euroopassa ja tarvittavan yhteisymmärryksen aikaansaaminen sen täytäntöönpanolle;
                        
                     
                           b)
                        
                        
                           sähköisten terveyspalvelujen standardisoinnin alalla käynnissä olevassa yhteistyössä vastauksena Euroopan komission eHealth-palveluja koskevaan toimeksiantoon 403 (10).
                        
                     
         
               6.
            
            
               ON TYYTYVÄINEN puheenjohtajavaltio Ruotsin selvitykseen ”Sähköiset terveyspalvelut terveemmän Euroopan puolesta” (11), joka esiteltiin Jönköpingissä 6. ja 7. heinäkuuta 2009 pidetyssä terveysministerien kokouksessa ja joka on esimerkki siitä, miten terveydenhuoltoa koskevia poliittisia tavoitteita voidaan toteuttaa sähköisten terveyspalvelujen investointien kautta.
            
         
               7.
            
            
               TOTEAA sähköisten terveyspalvelujen merkityksen laadun ja potilasturvallisuuden parantamisessa, kansallisten terveydenhuoltojärjestelmien uudenaikaistamisessa, niiden tehokkuuden lisäämisessä ja niiden saattamisessa paremmin kaikkien ulottuville sekä niiden saattamisessa potilaiden ja terveydenhuollon ammattihenkilöiden yksilöllisiä tarpeita sekä ikääntyvän yhteiskunnan haasteita paremmin vastaaviksi.
            
         
               8.
            
            
               TOTEAA, että tarvitaan parempaa poliittista johtajuutta ja että sähköiset terveyspalvelut on sisällytettävä terveyspolitiikkaan, jotta eHealth-palveluja voitaisiin kehittää kansanterveyden tarpeiden pohjalta.
            
         
               9.
            
            
               KEHOTTAA jäsenvaltioita laatimaan ja panemaan täytäntöön aloitteita, joilla pyritään mahdollistamaan eHealth-palvelujen käyttöönotto ja käyttö, erityisesti
               
                           1)
                        
                        
                           sitoutumaan poliittisesti ja strategisesti sähköisiin terveyspalveluihin yhtenä tärkeimmistä keinoista tehostaa terveydenhuollon laatua, saatavuutta ja turvallisuutta:
                           
                                       a)
                                    
                                    
                                       sisällyttämällä sähköiset terveyspalvelut terveydenhuollon uudistusohjelmiin ja harkitsemalla erityisten taloudellisten kannustimien luomista niiden käyttöönottoa varten;
                                    
                                 
                                       b)
                                    
                                    
                                       pyrkimällä ratkaisemaan koordinoidusti eHealth-palvelujen käyttöönoton tiellä olevat esteet;
                                    
                                 
                     
                           2)
                        
                        
                           rakentamaan luottamusta eHealth-palveluihin ja edistämällä niiden hyväksyntää:
                           
                                       a)
                                    
                                    
                                       varmistamalla korkealuokkaisen potilasturvallisuuden, tietosuojan ja yksityisyyden;
                                    
                                 
                                       b)
                                    
                                    
                                       edistämällä terveysviranomaisten, terveydenhuollon ammattihenkilöiden, potilaiden ja heidän omaistensa tietoisuutta, luottamusta ja hyväksyntää;
                                    
                                 
                                       c)
                                    
                                    
                                       takaamalla sekä potilaille että terveysalan ammattihenkilöille asianmukaisen tarvearvioinnin ja koulutuksen;
                                    
                                 
                     
                           3)
                        
                        
                           tuomaan oikeudellista selkeyttä ja varmistamaan terveystietojen suojan:
                           
                                       a)
                                    
                                    
                                       tarkastelemalla eHealth-palveluja koskevien lisenssien, akkreditointien ja sääntelyn nykyisiä määräyksiä ja antamalla neuvoja kaikista parannuksista;
                                    
                                 
                                       b)
                                    
                                    
                                       tarkastelemalla henkilökohtaisiin terveystietoihin pääsevän ja niitä käyttävän terveydenhuollon ammattihenkilökunnan tunnistamisen ja todentamisen nykykäytäntöjä;
                                    
                                 
                                       c)
                                    
                                    
                                       pyrkimällä ratkaisemaan oikeudelliset rajoitteet lääketieteellisten tietojen turvallista kansalliset rajat ylittävää vaihtoa varten ottaen samalla huomioon potilaan terveystietojen ja henkilökohtaisen koskemattomuuden suojelun tarve sekä näin ollen potilaiden oikeus antaa suostumus omien terveystietojensa käyttöön;
                                    
                                 
                     
                           4)
                        
                        
                           ratkaisemaan tekniset ongelmat ja helpottamaan markkinakehitystä:
                           
                                       a)
                                    
                                    
                                       varmistamalla, että eHealth-palvelujen yhteentoimivuuden tavoite yli organisaatioiden ja kansallisten rajojen otetaan huomioon kansallisissa, alueellisissa ja paikallisissa terveysstrategioissa ja investointisuunnitelmissa;
                                    
                                 
                                       b)
                                    
                                    
                                       varmistamalla yhteisen lääketieteellisen terminologian ja teknisten standardien hyväksyminen ja täytäntöönpano, erityisesti sellaisten terveystietojen osalta, joita voidaan vaihtaa jäsenvaltioiden kesken;
                                    
                                 
                                       c)
                                    
                                    
                                       käyttämällä julkisia hankintoja kaikilta osin olemassa olevaa lainsäädäntöä noudattaen yhteentoimivien eHealth-palvelujen käyttöönoton tukemiseksi.
                                    
                                 
                     
         
               10.
            
            
               PYYTÄÄ komissiota:
               
                           1)
                        
                        
                           ajantasaistamaan eurooppalaista sähköisen terveydenhuollon aluetta koskevan toimintasuunnitelman;
                        
                     
                           2)
                        
                        
                           laatimaan selvityksen nykyisten EU:n politiikkojen ja toimien kehityksestä sähköisen identiteetin hallintajärjestelmän osalta asiaan liittyvillä aloilla, jotta voitaisiin hyötyä mahdollisista synergioista;
                        
                     
                           3)
                        
                        
                           järjestämään sopivin väliajoin eri eHealth-palvelujen käytön terveydellistä hyötyä ja kustannustehokkuutta koskeva arviointi EU:ssa ja kansallisella tasolla saadun tietämyksen pohjalta.
                        
                     
         
               11.
            
            
               KEHOTTAA jäsenvaltioita ja komissiota:
               
                           1)
                        
                        
                           toimimaan valtionsihteerien ja vastaavien virkamiesten nykyisissä epävirallisissa kokouksissa aikaansaaman poliittisen tahdon pohjalta, jotta voidaan tehokkaimman ja sopivimman jäsenvaltiojohtoisen korkean tason järjestelmän avulla kehittää sähköisten terveyspalvelujen alan tämänhetkisten toimien hallinnointia, koordinointia ja konsolidointia yhdessä Euroopan komission kanssa, edistää sähköisten terveyspalvelujen käyttöönottoa ja yhteentoimivien eHealth-palvelujen todellista käyttöä kansallisten terveydenhuoltojärjestelmien sisällä ja niiden välillä;
                        
                     
                           2)
                        
                        
                           varmistamaan, että tämän järjestelmän keskeisinä tavoitteina on:
                           
                                       a)
                                    
                                    
                                       tuoda yhteen ja koordinoida EU:n tasolla ryhmiä, hankkeita ja instituutioita;
                                    
                                 
                                       b)
                                    
                                    
                                       edistää sähköisten terveyspalvelujen yhdenmukaistamista terveysstrategioiden ja -tarpeiden kanssa EU:ssa ja kansallisella tasolla ottamalla kansalliset terveysviranomaiset suoraan mukaan;
                                    
                                 
                                       c)
                                    
                                    
                                       levittää tieteellistä näyttöä eHealth-palvelujen kustannustehokkuudesta ja sosioekonomisista eduista kansallisen ja yhteisön tason tutkimukseen perustuen;
                                    
                                 
                                       d)
                                    
                                    
                                       raportoida toimistaan säännöllisesti asiaan kuuluville neuvoston kokoonpanoille;
                                    
                                 
                     
                           3)
                        
                        
                           soveltamaan tätä järjestelmää erityisesti seuraavasti:
                           
                                       a)
                                    
                                    
                                       toimimalla yhdessä sellaisten yhteisten kysymysten ja haasteiden ratkaisemiseksi, jotka liittyvät eHealth-palvelujen edistämiseen terveydellisten tavoitteiden saavuttamiseksi;
                                    
                                 
                                       b)
                                    
                                    
                                       tukemalla jäsenvaltioita siten, että laaditaan toimintasuunnitelma, johon kuuluvat tuki päätöksen tekoa varten ja suuntaviivat eHealth-palvelujen käyttöönottoa, hyväksyntää ja käyttöä varten;
                                    
                                 
                                       c)
                                    
                                    
                                       toimimalla yhteistyössä sidosryhmien, erityisesti potilaiden ja terveysalan ammattihenkilöiden kanssa sen varmistamiseksi, että eHealth-välineissä ja palveluissa otetaan kunnolla huomioon kliiniset tarpeet ja terveysjärjestelmän kokonaistavoitteet.
                                    
                                 
                     
         
      (1)  VALKOINEN KIRJA – Yhdessä terveyden hyväksi: EU:n strateginen toimintamalli vuosiksi 2008–2013 (KOM(2007) 630).
   
      (2)  http://www.ehealth2009.cz/Pages/108-Prague-Declaration.html
   
      (3)  KOM(2004) 356.
   
      (4)  9628/04.
   
      (5)  KOM(2007) 860.
   
      (6)  KOM(2008) 3282.
   
      (7)  KOM(2008) 689.
   
      (8)  Smart Open Services for European Patients – EY:n kilpailukyvyn ja innovoinnin ohjelmasta yhteisrahoittamat palvelut: http://www.epsos.eu
   
      (9)  EY:n kilpailukyvyn ja innovoinnin ohjelmasta rahoittama ”Kehotus yhteentoimivuuteen” (Call for Interoperability): http://www.calliope-network.eu
   
      (10)  Sähköisten terveyspalvelujen yhteentoimivuusstandardeja koskeva toimeksianto (M/403): http://www.ehealth-interop.nen.nl
   
      (11)  Sähköiset terveyspalvelut terveemmän Euroopan puolesta – mahdollisuudet terveydenhuollon resurssien parempaan käyttöön http://www.se2009.eu